Telu pandemi influenza dumadi nalika abad karongpuluh lan wis niwasaké puluhan yuta wong. Saben pandemi kasebut disababaké déning munculé galur anyar virus iki ing manungsa. Asring uga, galur anyar iki muncul nalika virus flu sing wis ana nyebar ing manungsa saka spesies kéwan sing liya, utawa nalika galur virus influenza manungsa sing wis ana njupuk gen anyar saka virus sing biasané nginfèksi unggas utawa babi. Galur unggas sing diarani H5N1 wis nimbulaké kakuwatiran munculé pandemi influenza anyar, sakwisé kamunculané ing Asia nalika taun 1990-an, nanging virus kasebut durung évolusi dadi wangun sing nyebar kanthi gampang saka manungsa-menyang-manungsa.[12] Nalika sasi April 2009 sawijining galur virus flu anyar ngalami évolusi sing ngandhut campuran gen saka flu manungsa, babi, lan unggas, sing ing awalé diarani "flu babi" lan uga ditepungi minangka influenza A/H1N1, sing muncul ing Meksiko, Amérika Sarékat, lan sapérangan nagara liya. Organisasi Kaséhatan Donya (WHO) sacara resmi ndhéklarasikaké wabah iki minangka pandemi nalika tanggal 11 Juni 2009 (delengen pandemi flu 2009). Dhéklarasi WHO ngenani pandemi tingkat 6 arupa indhikasi panyebaran virus, dudu abot-ènthèngé penyakit, galur iki sejatiné duwé tingkat mortalitas sing luwih asor tinimbang wabah virus flu biyasa.[13]